་དམར་སེར་དམ་ཚིག་ཕྱག་རྒྱའི་ངོ་བོ་སྟེ། དེ་རྣམས་ལ་རེ་རེ་བཞིན་དུ་སེམས་དྲག་ཏུ་གཟུང་ཞིང་། མཐར་བཞི་ཅར་ལ་མཉམ་པར་བཞག
གཉིས་པ་ལ། རྡོར་བཟླས་གྱི་གཞི་ངེས་པར་བྱ་བ་དང་། རྡོར་བཟླས་དངོས་སོ། །དང་པོ་ནི། དཔྲལ་བའི་ཨོཾ་རླུང་ནང་དུ་འོང་བའི་ངོ་བོ། མགྲིན་པའི་ཨཱཿརླུང་གནས་པའི་ངོ་བོ། སྙིང་གའི་ཧཱུཾ་རླུང་ཕྱིར་འགྲོ་བའི་ངོ་བོ། སྙིང་གའི་སྟོད་ཀྱི་མཾ་ཡིག་འགྲོ་འོང་གནས་གསུམ་དང་བྲལ་བའི་ངོ་བོར་ཡང་ཡང་མོས་པ་བྱ་བ་ནི་དམིགས་སྐོར་གཅིག ཡང་རླུང་ཕྱིར་དབྱུང་བའི་ཚེ་ཧཱུཾ་ཡིག་དྲན་ཞིང་སྣོད་ཀྱི་འཇིག་རྟེན་དག་པར་བྱས་པར་བསམ། རླུང་ནང་དུ་འོང་བའི་ཚེ་ཨོཾ་ཡིག་དྲན་ཞིང་། ནང་བཅུད་ཀྱི་སེམས་ཅན་དག་པར་བྱས་པར་བསམ། གནས་པའི་ཚེ་ཨཱཿཡིག་དྲན་ཞིང་། གཟུང་འཛིན་གཉིས་མེད་ཀྱི་ཡེ་ཤེས་སྐྱེས་པར་བསམ་སྟེ་དམིགས་སྐོར་གཉིས་སོ། །
གཉིས་པ་ལ། གཡས་ནས་རྒྱུ་བ་རླུང་གི་དཀྱིལ་འཁོར་མཉམ་གནས་ཀྱི་རྡོར་བཟླས། གཡོན་ནས་རྒྱུ་བ་ཆུའི་དཀྱིལ་འཁོར་སྲོག་འཛིན་གྱི་རྡོར་བཟླས། གཉིས་ཀ་ནས་དྲག་ཏུ་རྒྱུ་བ་མེའི་དཀྱིལ་འཁོར་གྱེན་རྒྱུའི་རྡོར་བཟླས། གཉིས་ཀ་ནས་དལ་བར་རྒྱུ་བ་སའི་དཀྱིལ་འཁོར་ཐུར་སེལ་གྱི་རྡོར་བཟླས་ཏེ་བཞི་ལས། དང་པོ་ནི། སྣ་བུག་གཡས་ནས་རླུང་རྒྱུ་བའི་ཚེ། རླུང་གི་རླུང་དུད་ཁ་དཔྲལ་བའི་རླུང་དང་ངོ་བོ་གཅིག་པར་མོས་ཏེ། དཔྲལ་བ་ནས་བརྩམས། སྣ་སྒོ་རྒྱུད་འགྲོ་འོང་བྱེད་པར་མོས་ལ། རླུང་ཕྱིར་འགྲོ་བའི་ཚེ། དཔྲལ་བའི་རླུང་ལས་ཧཱུཾ་གི་གདངས་ཅན་རླུང་གི་རླུང་ཁ་དོག་ནག་པོ་གཡས་ཀྱི་སྣ་བུག་ནས་ཕྱིར་སོང་། སྣོད་ཀྱི་འཇིག་རྟེན་ཐམས་ཅད་ཀྱི་དྲི་མ་སྦྱངས་ཤིང་གསལ་བར་བྱས། ནང་དུ་འོང་བའི་ཚེ་ཨོཾ་གྱི་གདངས་དང་བཅས་སྔར་གྱི་ལམ་ནས་འོངས་པ་ན། སྣོད་བཅུད་ཐམས་ཅད་ཀྱི་དངས་མ་རྣམས་བདུད་རྩིའི་རྣམ་པར་ཚུར་བསྡུས་ཏེ། རང་རྒྱུད་ཀྱི་དྲི་མ་ཐམས་ཅད་བཀྲུས་པར་བསམ། གནས་པའི་ཚེ་བདུད་རྩི་དེ་ཡང་རྟེན་གཞི་རླུང་གི་དཀྱིལ་འཁོར་ལ་བསྟིམ་ཞིང། ཨཱཿཡིག་གི་གདངས་ལ་སེམས་བཞག་ག ོ།
གཉིས་པ་ནི། དེ་ཉིད་དང་འདྲ་བ་ལས་སྙིང་གའི་ཆུའི་དཀྱིལ་འཁོར་ནས་ཁ་དོག་དཀར་པོའི་རྣམ་པས་འགྲོ་འོང་བྱེད་པར་བསམས་ཏེ་བཟླས་སོ། །
གསུམ་པ་ནི། རྟེན་གཞི་མགྲིན་པའི་མེ་ནས་ཁ་དོག་དམར་པོའི་ཚུལ་གྱིས་བཟླས་སོ། །
བཞི་པ་ནི། སྙིང་གའི་སྟོད་ཀྱི་སའི་དཀྱིལ་འཁོར་ནས་འོད་ཟེར་སེར་པོའི་རྣམ་པས་བཟླས་སོ། །འདི་དག་ལ་འཇུག་གནས་ལྡང་གསུམ་ཆ་མཉམ་དུ་བྱས་པས་རིམ་གྱི་གནས་པ་ཇེ་རིང་དུ་འགྲོ་བས། ཆེད་དུ་དགག་མི་དགོས་ཞེས་བླ་མ་མང་པོ་དག་གསུང་ལ། གཞུང་གི་བསྟན་བྱའི་གཙོ་བོ་ནི་ལམ་སྔ་མ་རྣམས་ཀྱི་རྟོགས་པ་སྔོན་སོང་གི་དབང་དུ་བྱས་པས་ཕྱོགས་གཅིག་ནས་དེ་བཞིན་དུ་ཡང་སྣང་མོད། དོན་ཇི་ལྟ་བ་ནི་མ་གོ་བར་སྣང་ངོ་། །འོན་ཀྱང་ད་ལྟར་ལས་དང་པོ་ལས་འདི་དག་སྒོམ་པ་ན། གནས་པའི་ཚེ་བུམ་ཅན་བརྟན་པར་འཛིན་པ་དང་། ཕྱིར་དབྱུང་བའི་ཚེ་ཐུར་སེལ་ཅུང་ཟད་སྟེང་དུ་འདྲེན་པ་ནི་མན་ངག་ལས་འབྱུང་བ་སྟེ་ཤིན་ཏུ་ལེགས་པའང་ཡིན། དེ་དག་ལ་ལེགས་པར་བསླབས་པ་ལས། མན་ངག་གི་བཟླས་པ་ཞེས་བྱ་བ་འགྲུབ་པའང་ཡིན་ནོ། །སྣང་བ་ཐམས་ཅད་ཟབ་གསལ་གཉིས་སུ་མེད་པའི་ཡེ་ཤེས་དང་། ངག་ཐམས་ཅད་གྲགས་སྟོང་དུ་ཤེས་པའི་སྒོ་ནས། སྙིང་གའི་མི་ཤིགས་པའི་ཨ་སྣང་སྟོང་ལ་རིང་དུ་འཇོག་པ་ནི། དོན་དམ་པའི་རྡོར་བཟླས་སོ། །དེ་ལྟར་ན་རྡོ་རྗེའི་བཟླས་པ་འདི་ཉིད་ལ་གནས་བཞིན་པས་ལས་ཀྱི་ཕྱག་རྒྱའི་ཡེ་ཤེས་སྒོམ་པ་ན། ཆགས་པ་དང་། ཆགས་བྲལ་དང་། ཆགས་པ་བར་མའི་རྟོག་པ་རྣམས་རིམ་གྱི་སྐྱེ་ཞིང་། རླུང་འབྱུང་འཇུག་གནས་པ་ཐམས་ཅད་དང་བྲལ་བས་སྒྲ་ཐམས་ཅད་ནམ་མཁའ་ལ་དེངས་པར་འགྲོ་བ་ཡིན་ནོ། །
གཉིས་པ་དངོས་འབྲས་བུའི་ཚུལ་དུ་འཆར་བ་ནི་རླུང་དང་ཐིག་ལེ་ནང་དུ་འོང་བ་ཡས་བབས་ཀྱི་དགའ་བ་གསུམ། གནས་པ་ན་ལྷན་སྐྱེས། ཕྱིར་འགྲོ་བ་མས་བརྟན་དགའ་བ་གསུམ། ཕྱི་རོལ་ཏུ་གནས་པ་མས་བརྟན་ལྷན་སྐྱེས་རྣམས་རླུང་དང་ཐིག་ལེ་དང་། རྟགས་སྣང་གཅིག་ཏུ་བསྲེས་ཏེ་སྒོམ་པ་ཡིན། དེ་ཡང་གཙོ་བོར་ལས་རྒྱ་ལ་བརྟེན་ནས་སྒྲུབ་པའོ། །འདི་ལས་རྒོད་པ་གླལ་བ་དང་བརྒྱལ་བ་ལ་སོགས་པའི་རྟགས་འབྱུང་སྟེ་དུས་འཁོར་བའི་རྗེས་དྲན་དང་དོད་མཚུངས་སོ། །
གཉིས་པ་ལ་ཡང་བརྡས་མཚོན་པ་དང་། དོན་མངོན་གྱུར་གཉིས་ཀྱི་དང་པོ་ལ། རྟེན་བསྐྱེད་པའི་རིམ་པ་དང་། བརྟེན་པ་རྫོགས་པའི་རིམ་པ་གཉིས་ལས། དང་པོ་ནི། སྐད་ཅིག་ཙམ་གྱིས་བསྙེན་སྒྲུབ་ཡན་ལག་བཞི་གསུམ་ཚང་བར་བསྒོམས་སྐད་པ་ལ། འདི་ནི་རྣལ་འབྱོར་རབ་ཀྱི་དབང་དུ་བྱས་པ་ཡིན་པས། དེ་ཙམ་ན་ཡུད་ཀྱི་གསལ་ཐེབས་པ་ཡིན་མོད་ཀྱི། ལས་དང་པོ་པས། དམིགས་འཁྲིད་འདི་སྒོམ་པའི་ཚེ་ནི། བསྐྱེད་རིམ་རྒྱས་པ་མ་ཚང་བ་མེད་པ་སྒོམ་པ་ཀ་ཡིན་ནོ། །
གཉིས་པ་ལ། སྔོན་འགྲོ་བོགས་འདོན་གྱི་ཆོས་གསུམ་དང་། དངོས་གཞི་སྤྲོ་བསྡུ་བྱ་བའོ། །དང་པོ་ནི་རྟེན་བསྐྱེད་རིམ་ལ་བརྟེན་དེ། སྙིང་གའི་མི་ཤིགས་པའི་ཐིག་ལེའི་དཀྱིལ་འཁོར་གསུམ་སྦྲག་བོགས་འདོན་སྦྱངས་བསྡུས་བསྐུར་གསུམ་དང་བཅས་པ་གོང་བཞིན་སྒོམ་པ་ལས། བོགས་འདོན་གསུམ་པའི་སྐབས་ཀྱི་སངས་རྒྱས་རྣམས་ཀྱི་བྱང་ཆུབ་ཀྱི་སེམས་སོ་སོའི་ཐུགས་ཀར་ཡི་གེ་ཀྵྲུཾ་གྱི་རྣམ་པར་གྱུར་ནས་བསྡུ་བ་ནི་ཁྱད་པར་རོ། །དེ་ལ་ཀྵྲུཾ་ཞེས་པའི་ཀ་ཥ་ར་ཨུ་མ་སྟེ། ཡི་གེ་ལྔ་ནི་ཡེ་ཤེས་ལྔའི་ངོ་བོར་མོས་པ་བྱའོ། །
གཉིས་པ་ལ་བསྡུ་སྤྲོ་བསྡུ་གསུམ་ལས། དང་པོ་ནི་ཕྱི་སྣོད་བཅུད་ཀྱི་སྣང་བ་ཐམས་ཅད་དཀྱིལ་འཁོར་ཕྱི་མའི་བསྲུང་འཁོར་ལ་ཐིམ། དེ་གཞལ་ཡས་ཁང་ལ། དེ་ལྷ་བཅོ་བརྒྱད་ལ། དེ་དམ་ཚིག་སེམས་པ་ལ། དེ་ཡེ་ཤེས་སེམས་པ་ལ། དེ་རལ་གྲི་ལ། དེ་མཾ་ཡིག་ཞུ་བའི་ཐིག་ལེ་ལ་ཐིམ། དཀྱིལ་འཁོར་གསུམ་སྦྲག་ཏུ་བསྒོམས་ཡོད་ན་ཐིག་ལེ་དེའི་ནང་གི་དཀྱིལ་འཁོར་དང་། དེ་ཡང་ནང་གི་དཀྱིལ་འཁོར་རྣམས་སྔ་མའི་རིམ་པས་བསྡུ། མཐར་སྟོང་པའི་དབུས་སུ་ཐིག་ལེ་ཉག་ཅིག་ལ་སེམས་འཇོག་པའོ། །
གཉིས་པ་ནི། ཐིག་ལེ་དེ་ལས་འོད་བྱུང་རལ་གྲི་ནས་བརྩམས་ཏེ་སྔར་ཐིམ་རིམ་རྣམས་ལུགས་བཟློག་གི་རིམ་པས་དཀྱིལ་འཁོར་རྫོགས་པར་བསྐྱེད་ལ། སྣང་བ་ཐམས་ཅད་ཀྱང་དཀྱིལ་འཁོར་གྱི་འཁོར་ལོར་བལྟའོ། །དེ་ཐམས་ཅད་ཀྱང་འོད་ཟེར་གྱིས་ཁྱབ་ཅིང་འཇའ་ཚོན་ལྟ་བུ་ཡལ་ཡལ་བ་ལ་སེམས་གཏད་ཅིང་མཐར་ཟབ་གསལ་གཉིས་སུ་མེད་པ་བསྒོམ།
གསུམ་པ་ནི། སྔར་བཞིན་བསྡུས་ལ་ཐིག་ལེ་ཡང་ཇེ་ཕྲ་ཇེ་ཕྲ་ལ་སེམས་གཏད། འདི་ཉིད་ཡང་དང་ཡང་དུ་སྒོམ་པར་བྱས་པས་འོད་གསལ་སྒྲུབ་པར་བྱེད་ལ། དམིགས་པ་དེ་ཉིད་ཀྱིས་སྤྲོ་བསྡུ་སྤྲོ་གསུམ་བྱས་ན་ལྷ་སྐུ་དམ་པ་མངོན་དུ་འགྱུར་ཏེ་ལས་དང་པོ་དང་ཐུན་མོང་ཡིན་ནོ། །
གཉིས་པ་དོན་མངོན་གྱུར་ནི། གསལ་སྣང་དཀྱིལ་འཁོར་ལ་མཉམ་པར་བཞག་པས་བདེ་བ་སྐྱེ་ཞིང་། དེས་མ་དག་པའི་སྣང་བ་འགགས་ནས་བདེ་ཆེན་གཅིག་པུར་འགྱུར་ལ། དེ་སྐབས་བདེ་བ་ལ་མཉམ་པར་བཞག་པས་ཡང་གསལ་སྣང་མཆེད་འགྲོ་བ་ན་གསལ་སྣང་དེ་ལ་བསྒོམས། ཡང་བདེ་ཆེན་སྐྱེས་པ་ན་གཉིས་སྣང་འགགས་པ་སྟེ་དེ་ལྟར་སྒོམ་མོ། །དེ་ནས་སྤྱོད་པ་སྤྱད་པས་ཆགས་ཆེན་གྱི་ས་བཅུ་གཉིས་མངོན་དུ་བྱས་ནས་དོན་དམ་པའི་ཡེ་ཤེས་ཐོབ་སྟེ། བཅུ་གསུམ་པ་ཟུང་འཇུག་གི་སྐུ་འགྲུབ་པ་ཡིན་ནོ། །འདིར་ཡང་བསྐྱེད་རིམ་ལ་རྫོགས་རིམ་གྱིས་རྒྱས་བཏབ་པ་ཡིན། དེ་དག་ནི་ཏིང་ངེ་འཛིན་གྱི་ཡན་ལག་སྟེ། དགའ་བྲལ་སྐོར་རྣམས་ཏིང་ངེ་འཛིན་གྱི་དངོས་གྱི་སྦྱོར་བ་དང་ལྷན་སྐྱེས་སྐོར་རྣམས་ཏིང་ངེ་འཛིན་དངོས་ཡིན་ནོ། །
གསུམ་པ་ཟབ་གསལ་གཉིས་མེད་ཀྱི་སྤྱོད་པས་བོགས་འབྱིན་པ་ནི། འདི་ལ་གསང་སྟེ་སྤྱོད་པ་དང་། འཇིག་རྟེན་པའི་མངོན་དུ་སྤྱོད་པ་གཉིས་ཡོད་པ་ལས། དེ་དག་གི་རྣམ་གཞག་གཞན་དུ་བལྟ་བར་བྱའོ། །
གཉིས་པ་བར་དོ་ལ་སོགས་པར་འཚང་རྒྱ་བའི་ལམ་གསུམ་སྟེ། འཕོ་བ་དང་། གཉིད་ཀྱི་འོད་གསལ་དང་། རྨི་ལམ་ལྷ་སྐུའོ། །དང་པོ་ལ་རྒྱུའི་ཆོས་གསུམ་བསྟེན་པ་དང་། འབྲས་བུའི་ཆོས་གསུམ་འགྲུབ་པའོ། །དང་པོ་ལ་སྒོ་དགག་པ། གནས་བཙལ་བ། དབྱིངས་སུ་འཕོ་བའོ། །དང་པོ་ནི། བདག་ཉིད་འཇམ་པའི་རྡོ་རྗེར་གསལ་བའི་ལྟེ་བ། སྨིན་མཚམས། སྤྱི་བོ། མིག རྣ་བ། སྣ་བུག ཁ་སྒོ་རྣམས་སུ་ཧཱུཾ་ཡིག་སྔོན་པོ་རེ་རེ། ཆུ་ལམ་དུ་སུཾ་ཡིག་དཀར་པོ། བཤང་ལམ་དུ་ཀྵུཾ་ཡིག་དམར་པོ། དེ་དག་གི་འོད་ཟེར་འཐུག་པོས་སྒོ་རྣམས་བཀག་པར་བསམས་ལ་རླུང་བུམ་པ་ཅན་དྲག་ཏུ་བཟུང་ཞིང་བསྒོམས། སྒོ་རྣམས་ཁེགས་པའི་རྟགས་བྱུང་ངམ་མ་བྱུང་རུང་ཟླ་དྲུག་བསྒོམས་ན་སྒོ་རྣམས་ཁེགས་པ་ཡིན་ནོ། །
གཉིས་པ་ནི་སྔར་བཞིན་གསལ་བཏབ་ནས། རང་གི་ཕུང་པོ་ལྔ་རྒྱལ་བ་རིགས་ལྔ། འབྱུང་བ་བཞི་ཡུམ་བཞི། མིག་སོགས་སེམས་དཔའ་དྲུགགཟུགས་སོགས་ལྷ་མོ་དྲུག་ཏུ་མོས་པར་བྱ། གང་དུ་འཕོ་བའི་གནས་རང་གི་སྤྱི་བོར་རིན་པོ་ཆེ་སྣ་ཚོགས་ལས་གྲུབ་པའི་རྡོ་རྗེ་རྩེ་མོ་དགུ་པ། འོད་ཟེར་སྣ་ལྔ་འཕྲོ་བ། དེའི་ལྟེ་བར་ཡང་ཆོས་ཀྱི་དབྱིངས་ཀྱི་ངོ་བོ་རྡོ་རྗེ་དཀར་པོ་རྩེ་ལྔ་པ། སྔ་མའི་བཅུ་ཆ་ཙམ་ཞིག་གསལ་བཏབ། རྩེ་དགུ་པོ་རིགས་ལྔ་ཡབ་ཡུམ་གྱི་ངོ་བོར་མོས་རྡོ་རྗེ་གཉིས་ཀའང་གྱེན་དུ་ལངས་པའི་རྣམ་པ་ཅན། རྡོ་རྗེ་རྩེ་ལྔ་པའི་ལྟེ་བ་ལ་ཟླ་བའི་སྟེང་དུ་ཐིག་ལེ་སྔོན་པོའམ་དམར་སེར། རྣམ་པ་བྱང་ཆུབ་ཀྱི་སེམས་ཙ་ན་ཀ་ལྔ་སྡོམས་པའི་ཚད་ཙམ། དབྱིབས་ཟླུམ་པོ། ངོ་བོ་ཟབ་གསལ་དབྱེར་མེད་འོད་ཟེར་སྣ་ལྔ་འབར་བ་ཅིག་བསྒོམ།
གསུམ་པ་ནི། བདག་ཉིད་དཀྱིལ་འཁོར་གྱི་འཁོར་ལོ་དང་། སྣང་བ་ཐམས་ཅད་ཀྱང་དཀྱིལ་འཁོར་གྱི་འཁོར་ལོར་སྐད་ཅིག་ཙམ་ཞིག་བསྒོམས། དེ་ཐམས་ཅད་རང་གི་སེམས་སྣང་ཡིན་སྙམ་དུ་འདུན་པ་དྲག་ཏུ་སྦྱངས། ཐམས་ཅད་རིམ་གྱིས་སམ་གཅིག་ཅར་སྙིང་གའི་ཐིག་ལེ་ལ་ཐིམ། ཐིག་ལེ་དེ་ཉིད་དབུ་མའི་ལམ་ནས་བརྒྱུད་དེ་སྤྱི་བོ་ཚངས་བུག་ནས་ཐོན། རྡོ་རྗེ་རིམ་པ་གཉིས་ཀྱི་འོག་གི་རྭ་དབུས་མའི་སྦུབས་ནས་ཞུགས་ཏེ། རྭ་ལྔ་པའི་ལྟེ་བའི་ཐིག་ལེ་ལ་ཐིམ། རང་ལུས་དཀྱིལ་འཁོར་གཙོ་བོར་གསལ་བ་ཡང་རྡོ་རྗེ་རྩེ་དགུ་པ་ལ་ཐིམ། དེ་ཡང་རྩེ་ལྔ་པ་ལ་ཐིམ། དེ་ཡང་ཐིག་ལེ་ལ་ཐིམ། དེ་ཡང་ཏ་ལ་བདུན་སྲིད་ཙམ་དུ་ནམ་མཁའ་ལ་འཕགས་ཏེ། དེ་ཉིད་ཇེ་ཕྲར་ཇེ་ཕྲར་སོང་བའི་ངང་ནས། འོད་གསལ་སྟོང་ཉིད་ཀྱི་ངང་དུ་ཐིམ། དེར་འཛིན་མེད་ལ་རིང་དུ་མཉམ་པར་བཞག ཆོས་སྐུ་ཐོབ་པར་མོས་པ་ཅུང་ཟད་བྱ། དེའི་ངང་ནས་ལྷ་སྐུ་ཟབ་གསལ་གཉིས་མེད་དུ་བསྐྱེད། ལོངས་སྤྱོད་རྫོགས་སྐུར་ང་རྒྱལ་ཅུང་ཟད་བྱ། སྤྲོ་ན་དཀྱིལ་འཁོར་རྒྱལ་མཆོག་གི་རིམ་པ་དང་འབྲེལ་བར་སྣང་བ་ཐམས་ཅད་དཀྱིལ་འཁོར་གྱི་འཁོར་ལོར་བསྒོམ། དེ་ཙམ་མི་ལྕོགས་ན་རང་ཉིད་ལས་དཀྱིལ་འཁོར་གྱི་འཁོར་ལོ་དཔག་ཏུ་མེད་པ་སྤྲུལ་ཏེ། སེམས་ཅན་ཐམས་ཅད་སངས་རྒྱས་ཀྱི་ས་ལ་བཀོད་པར་བསམས་ལ། སྤྲུལ་པའི་སྐུའི་ང་རྒྱལ་བྱའོ། །
གཉིས་པ་འབྲས་བུའི་ཆོས་གསུམ་ནི། དབང་པོ་རབ་ཀྱིས་འཕོ་བའི་རྣལ་འབྱོར་འདི་འབའ་ཞིག་གིས་སྐུ་གསུང་ཐུགས་མངོན་དུ་བྱེད་པ་དང་། འབྲིང་བར་དོ། །ཐ་མའང་རིག་པ་འཛིན་པ་གྲུབ་པའམ་སྐྱེ་བ་བདུན་ནས་འགྲུབ་པའོ། །
གཉིས་པ་གཉིད་ཀྱི་འོད་གསལ་ནི། སྙིང་གའི་སེམས་པ་གསུམ་བརྩེག་གི་ཐིག་ལེ་དང་། ནོར་བུའི་ཐིག་ལེ་དང་། རྡོར་བཟླས་རྣམས་གང་རུང་ཞིག་བསྒོམས་ནས་ཉིན་མོ་འདུན་པ་རྒྱུན་ཆགས་དང་། མཚན་མོ་དམིགས་པ་དྲག་ཏུ་གཏད་པས་གཉིད་ཀྱི་འོད་གསལ་འཆར་རོ། །
གསུམ་པ་རྨི་ལམ་ལྷ་སྐུ་ནི། ཉིན་པར་གྱི་སྐབས་སུ་དོ་ནུབ་རྨི་ལམ་གྱི་དུས་སུ་འདི་དྲན་པར་བྱའོ་ཞེས་འདུན་པ་དང་བཅས་པས་འོད་གསལ་གྱི་དམིགས་པ་གསུམ་གང་རིགས་སྔོན་དུ་བཏང་ནས་མི་དམིགས་པའི་ངང་ལས་ལྷ་སྐུར་ལྡང་བའོ། །འདིས་དང་པོ་དམིགས་པ་དྲན་པ་ཙམ་དང་། བར་དུ་ལྷར་འགྱུར་བ་དང་། མཐར་ལྷ་སྐུ་རང་ཤར་འབྱུང་ངོ་། །དེ་ནས་འཁོར་ལོ་སོ་སོའི་སེམས་པ་གསུམ་བརྩེག་གི་འོད་ཟེར་སྤྲོ་བསྡུས་བོགས་འདོན་ཏེ། རྨི་ལམ་ཉིད་ཀྱི་རྩལ་འདོན་ན་མགྲིན་པ་དང་། སྒྱུ་མར་སྦྱོང་ན་སྤྱི་བོ་དང་། འོད་གསལ་འདོད་ན་སྙིང་ག་དང་། བདེ་བ་འདོད་ན་ལྟེ་བར་བསྒོམ་མོ། །དེ་ལྟར་ལམ་སྒོམ་ཚུལ་བསྟན་ཟིན་ནོ། །
འབྲས་བུ་སྐུ་གསུམ་ནི། ཆོས་སྐུ་ལ་རབ་དགའ་མཁའ་མཉམ། ལོངས་སྐུ་ལ་དཔེ་མེད་བདེ་རྫོགས། སྤྲུལ་སྐུ་ལ་སྣ་ཚོགས་གཟུགས་བརྙན་ཞེས་གསུང་ངོ་། དེ་ལྟར་ན། ཐིག་ལེ་དང་པོའི་རྣལ་འབྱོར་ལ་དམིགས་ཆེན་བཞི། གཉིས་པ་ལ་བཅུ་དགུ། གསུམ་པ་ལ་དྲུག བཞི་པ་ལ་གཉིས། འཕོ་བ་སྟེ་དམིགས་ཆེན་སུམ་ཅུ་སོ་གཉིས་སོ། །དེ་ལྟར་དམིགས་འཁྲིད་སྐྱོང་བའི་སྐབས་དཀྱིལ་འཁོར་གསུམ་སྦྲག་སོགས་སྒོམ་དཀའ་བས་དེའི་སྐབས་སུ་སེམས་པ་གསུམ་བརྩེག་ཚར་རེ་རེས་ཆོག་ག ོ།
འདི་དག་གི་གོ་དོན་ལམ་རིམ་རྒྱས་པ་ནི། ཞལ་ལུང་དང་། གྲོལ་ཐིག་རྩ་འགྲེལ། སྒྲུབ་ཐབས་ཀུན་བཟང་དང་དཀྱིལ་འཁོར་ཆོ་ག་བཞི་བརྒྱ་ལྔ་བཅུ་པ་འགྲེལ་པར་བཅས་པ་ལས་ཤེས་པར་བྱ་ཞིང་། མདོ་ཙམ་ཁོ་བོས་ཀྱང་འབྲི་བར་འགྱུར་བ་སྲིད་དོ། །རྒྱུད་ཀུན་རྒྱལ་པོ་གསང་འདུས་རབ་དགའི་རྩེར། །མན་ངག་སྙིང་པོའི་རིན་ཆེན་ལེགས་བཀོད་པ། །བདུད་ལས་རྣམ་པར་རྒྱལ་བའི་རྒྱལ་མཚན་དུས། །སངས་རྒྱས་ཡེ་ཤེས་མཆོག་གིས་ལན་བརྒྱར་བསྒྲེངས། །དེ་ལྟ་མོད་ཀྱི་ལམ་འདི་ལ། །མཆོག་ཏུ་གུས་པས་ཉིད་དྲངས་ནས། །ཐོས་བསམ་སྒོམ་པས་འདྲིས་བྱ་སྟེ། །མདོ་ཙམ་ཡི་གེའི་ལམ་དུ་བཀོད། །འདི་ལས་དགེ་བ་གང་ཐོབ་དེས། ནམ་མཁའི་མཐས་གཏུགས་སེམས་ཅན་རྣམས། །འཇམ་པའི་རྡོ་རྗེ་ཡེ་ཤེས་སྐུ། །བླ་མེད་ཐོབ་པའི་རྒྱུར་གྱུར་ཅིག །གལ་ཏེ་མི་བསྐྱོད་རྡོ་རྗེ་ལ་སོགས་པ་ལ་མོས་ན་དེ་དང་དེའི་དཀྱིལ་འཁོར་ལ་བརྟེན་ཏེ་ཕྱག་མཚན་དང་། ས་བོན་དང་། ཐིག་ལེའི་ཁ་དོག་སོགས་བསྒྱུར་ན། འཁྲིད་ཚུལ་འདི་ཁོ་ནས་འགྲུབ་པའི་ཕྱིར། ཞབས་ལུགས་ཀྱི་མི་བསྐྱོད་པ་སོགས་རིགས་ལྔ་སོ་སོའི་དཀྱིལ་འཁོར་དང་། གསང་འདུས་སྤྱན་རས་གཟིགས་སོགས་ལའང་འཁྲིད་ཚུལ་གཞན་དུ་བསམ་མི་དགོས་སོ། །དེ་ལྟར་ན་གྲོལ་བའི་ཐིག་ལེའི་ཁྲིད་ཡིག་མི་ཤིགས་པ་རིན་པོ་ཆེ་སྒྲུབ་པའི་ཐབས་ཞེས་བྱ་བ་འདི་ཡང་། རྒྱལ་ཁམས་པ་ཏཱ་ར་ནཱ་ཐས་རང་ལོ་ཉེར་དགུ་པ་ལ་དཔལ་ཇོ་མོ་ནང་དུ་སྦྱར་བའོ།། །།ཞུས་དག མངྒ་ལཾ། བྷ་ཝནྡ